En heldig frederikshavner blev en million kroner rigere i weekenden. Danske Spil har endnu ikke hørt fra vinderen.

I weekenden blev der udtrukket tre nye Lotto-millionærer, og en af dem er fra Frederikshavn. I hvert fald er en af vinderkuponerne købt i Føtex i Frederikshavn. Den frederikshavnske Lottomillionær er udtrukket på den såkaldte millionærgaranti, som er en ekstra million, der bliver udtrukket blandt alle kuponer med gevinst. Udover vinderen i Frederikshavn var der to Lotto-spillere, der ramte de syv rigtige, delte førstepræmien og dermed kan hæve tre millioner kroner hver. Den ene kupon er købt i SuperBrugsen i 3320 Skævinge, mens den anden er købt via internettet, af en københavner fra 2450 København SV. Danske Spil har endnu ikke hørt fra vinderne.